BESEDA PROF.JANA RAKA S HUDOBNÝM SPRIEVODOM JANKA SVETLANA MAJERČÍKA
2025-09-18 18:00 - 20:00 (Europe/Bratislava) | Robotnícky dom, Robotnícka 3, Banská Bystrica, 97401, Slovenská republika
S radosťou Vás pozývame na ďalšiu našu besedu s Honzom Rakom v Banskej Bystrici. Tentokrát budeme mať krásnu tému: AMOR FATI alebo LÁSKA K ŽIVOTU v kvantovom svete. Spojíme pohľad kvantovej fyziky, ktorá odhaľuje prepojenosť všetkého so všetkým, s hlbokým ľudským pocitom lásky k životu – ako k daru, k hodnote, aj k zodpovednosti. Je vesmír len súbor častíc, alebo živý organizmus, ktorý cíti, tvorí a poznáva sám seba cez nás? A ak áno – čo to znamená pre nás, ľudí?

SMOKIE THE BEST TRIBUTE BAND ZRUŠENÉ
2025-09-26 19:00 - 21:00 | Robotnícky dom, Robotnícka 3, Banská Bystrica, 97401, Slovenská republika
Skupina Smokie The Best Tribute Band je zostavená zo skúsených muzikantov, ktorí sa spojili s jediným cieľom – verne oživiť hudbu legendárnej kapely Smokie a jej ikonického frontmana Chrisa Normana.Lídrom „Smokie the best tribue band“ je Marcel Szoták prezývaný „Norman“. V roku 2023 sa Marcel na koncerte Chisa Normana v Košickom amfiteátri, osobne stretol so svojim idolom a majú aj spoločné foto.

Na čo sa môžete tešiť?Nostalgická cesta časom – Vráťte sa do zlatej éry 70. a 80. rokov a nechajte sa uniesť nezabudnuteľnými melódiami.

Autentický hlas a energia – Marcel Szoták dokáže verne napodobniť hlas Chrisa Normana a spolu s kapelou vytvorí dokonalú ilúziu originálu.Živá a dynamická show – Nenechajte si ujsť strhujúce gitarové sóla, emóciami nabité balady a hity, pri ktorých nebudete môcť ostať sedieť. Repertoár tvorí 21 najznámejších hitov prezentovaných na samostatnom koncerte v trvaní cca 1,5 hodiny.

Zaznejú legendárne hity:Living Next Door to Alice, Midnight Lady, Lay Back in the Arms of Someone, Don’t Play Your Rock ‚N‘ Roll to Me, Gypsy Queen, Stumblin‘ In.

Nezmeškajte tento jedinečný hudobný večer – zabezpečte si vopred lístky a zažime to spolu naživo!Tešíme sa na vás!

JURAJ BARTOŠ (N)EVERGREENS II
2025-09-28 18:00 - 20:00
Koncertné prevedenie skladieb z najnovšieho albumu Juraja Bartoša pod názvom (N)evergreens II. je projekt v ktorom účinkujú špičkoví jazzoví hudobníci a poprední členovia špičkových slovenských symfonických orchestrov. Spája v ňom poslucháčsky atraktívnou formou jazzový kvintet so sláčikovým komorným orchestrom. Hlavnou ideou je priniesť známe i neznáme kompozície širokému okruhu poslucháčov. Ide o premiérové uvedenie, teda obsahuje nielen vlastné kompozície, ale aj viac, alebo menej známe skladby (úpravy slovenských kolied, suita z filmu Princezná so zlatou hviezdou na čele a pod.). Preto názov (N)evergreens II. Je zrejmé, že tento projekt zaujme široký okruh poslucháčov.

Album i koncerty podporil Fond na podporu umenia.

Účinkujú: Juraj Bartoš, Martin Uherek, Ľuboš Šrámek, Matej Štubniak a Peter Solárik. Sláčikový orchester s koncertným majstrom Mariánom Svetlíkom diriguje Peter Valentovič.

100 ROKOV ROBOTNÍCKY DOM / SVETLO v MESTE
2025-10-03 19:00 - 2025-10-04 23:00 | Robotnícky dom, Robotnícka 3, Banská Bystrica, 97401, Slovenská republika
Banská Bystrica sa pripravuje na druhý ročník festivalu Svetlo v meste, ktorý sa uskutoční v dňoch 3. a 4. októbra na Námestí slobody. Podujatie prinesie jedinečné spojenie umenia, architektúry a svetla. Návštevníci sa môžu tešiť na bohatý program plný videomappingov, laserovej šou, interaktívnych inštalácií i sprievodných aktivít. Vo svetle ožijú ikonické stavby mesta, akými sú jubilujúci Robotnícky dom, Dom kultúry, Hotel Lux či budova banky nachádzajúca sa v tejto lokalite. Vstup na festival je voľný.

Festival odštartuje v piatok 3. októbra o 19:00 hod. pred Robotníckym domom. Symbolika tohto miesta nie je náhodná. Architektonický skvost oslavuje svoje 100. výročie a organizátori sa rozhodli zvýrazniť jeho krásu pôsobivým videomappingom. Hudobné otvorenie bude patriť huslistovi Andrejovi Baranovi, ktorý zahrá priamo z okna Robotníckeho domu.

AKADÉMIA EURÓPSKEHO SENIORA
2025-10-06 08:00 - 2025-10-29 17:00
Počas októbra, Mesiaca úcty k starším, pripravujeme v našom meste viaceré podujatia v rámci Akadémie európskeho seniora. Pre skôr narodené obyvateľky a obyvatelia je pripravený bohatý program venovaný 770. výročiu udelenia mestských privilégií Banskej Bystrici.

AES dňa 6. októbra vystúpia v Robotníckom dome Cigánski diabli.

Na všetky pripravované podujatia je potrebné sa prihlásiť buď osobne v Klientskom centre mestského úradu, alebo telefonicky na čísle 048/4330 777.

Srdečne pozývame.

DOMY KULTÚRY - MONUMENTY DOBY?
2025-10-20 10:00 - 2025-10-21 15:00 | Robotnícky dom, Robotnícka 3, Banská Bystrica, 97401, Slovenská republika
Mesto Banská Bystrica a Kultúrne centrum Robotnícky dom Vás srdečne pozývajú na konferenciu:Domy kultúry – monumenty doby?

s podtitulom Čím boli, čím sú a čím by mohli byť.

Témou konferencie, pri príležitosti 100. výročia založenia Robotníckeho domu v Banskej Bystrici, je skúmanie odkazu minulosti v súčasnom svete, významu kultúrnych domov, ich osadenstva a aktivít na Slovensku. Aké postavenie v kultúrnej politike mali v dobe svojho vzniku?

Akou transformáciou prešli, čím sú jedinečné dnes a kam smerujú?

Cieľ podujatia: vytvoriť platformu pre sieťovanie, diskusiu a výmenu skúseností v komunite ľudí, ktorí sú relevantní, svoju tvorivosť a neraz životné poslanie v práci venujú kultúre, rovnako ako my. Chceme sa rozprávať o spoločnej vízii a smerovaní domov kultúry. Chceme sa prepojiť s ďalšími expertami*kami a lídrami*kami na vybrané témy a dozvedieť sa viac! Získajte inšpirácie, praktické poznatky a nadviažte nové kontakty a spoluprácu.

Termín: 20. – 21. október 2025

Miesto: Robotnícky dom, Robotnícka 3, Banská Bystrica

Podujatie bude mať interaktívny dvojdňový formát, je možnosť zvoliť si účasť na jednom alebo oboch konferenčných dňoch, podľa záujmu.

1. deň: Cesta kultúrnych domov od architektonickej obnovy cez programové inovácie až po vizuálnu identitu a vzťah s dnešným publikom.

2. deň: Praktické výzvy prevádzky kultúrnych domov – od financovania a technického zabezpečenia až po rozvoj a udržanie kvalifikovaných odborníkov.

Registračný link: https://forms.gle/3zqRSNuGfZG61Mwq6

……………………

Robotnícky dom:

1 BUDOVA

100 ROKOV

1000 PRÍBEHOV

……………………

Tešíme sa na Vašu účasť!

MATÚŠ JAKABIČ CZ-SK BIG BAND
2025-10-25 19:00 - 22:00 | Robotnícky dom, Robotnícka 3, Banská Bystrica, 97401, Slovenská republika
Je pre nás veľkou cťou, že slovenská jazzová legenda Matúš Jakabčic so svojím Big Bandom odohrá koncert na podporu Hogo Fogo Jazz & Art Club.

Nakoľko klub Hogo Fogo funguje a poctivo pracuje už viac ako rok bez akejkoľvek inštitucionálnej podpory – podpory, ktorá je pritom nevyhnutná na rozvoj mladých umelcov a kapiel, ktorým dávame veľký priestor – sme nesmierne vďační za každé gesto solidarity a spolupatričnosti. Ďakujeme, nesmierne si to vážime.

Veľký jazzový orchester hrajúci autorské skladby a spolupracujúci s domácimi a zahraničnými sólistami je v slovenských podmienkach raritou. Ansambel pod taktovkou gitaristu, skladateľa a aranžéra Matúša Jakabčica sa po prvýkrát verejnosti predstavil v roku 2004 na Československom jazzovom festivale v Přerove.

Počas uplynulých rokov účinkoval takmer na všetkých väčších festivaloch ako aj samostatných koncertoch v Čechách a na Slovensku. Koncertoval aj v Srbsku (festivaly v Novom Sade a vo Valjeve) a v Rakúsku (ORF Radiokulturhaus, viedenský Porgy & Bess, Graz, Jazz& Wine festival v Poysdorfe).

Matúš Jakabčic CZ-SK Big Band sa skladá z popredných jazzmanov z Čiech a Slovenska, ktorí majú s pôsobením vo veľkých jazzových orchestroch bohaté skúsenosti; v ostaných rokoch je stálym členom orchestra aj Ádám Gráf na poste 1. trúbky, dlhoročný člen maďarských ensemblov Modern Art Orchestra a Budapest Jazz Orchestra.

Na koncertoch v októbri bude ako záskok aj ďalší člen Budapest Jazz Orchestra, trubkár Zoltán Bacsa. Ťažiskom repertoáru big bandu sú skladby M. Jakabčica, ako aj jeho autorské aranžmány známych jazzových štandardov.

Od roku 2010 je jeho program obohatený o skladby z projektu „Blázni z Chelmu“, na ktorom sa autorsky okrem M. Jakabčica podieľa aj Erik Rothenstein, ako aj o skladby ďalších autorov – členov orchestra (Michal Motýľ, Lukáš Oravec, Ľuboš Šrámek, Erik Rothenstein).

Orchester má v repertoári aj Ellingtonovu/Strayhornovu „The Nutcracker Suite“ – Ellingtonovo a Strayhornovo spracovanie Čajkovského Luskáčika. Predposledné 2-CD orchestra s názvom Room # 555 získalo cenu Esprit a Cenu Radio Head Awards 2022. Na najnovšom CD s názvom A Day Off, ktoré vyšlo v septembri 2025, sa autorsky podieľajú okrem Jakabčica aj Sisa Michalidesová a Ľuboš Šrámek.

Na koncertoch zaznejú skladby z najnovšieho CD A Day Off a z oceneného 2-CD Room # 555.

Koncert z verejných zdrojov podporil Fond na podporu umenia. Vznik hudobných diel, ktoré budú uvedené na koncertoch z verejných zdrojov podporil Fond na podporu umenia.

Obsadenie orchestra (október 2025):Drevá: Marek Kotača (as,cl), Martin Uherek (ts,cl), Peter Dobai (ts,ss), Erik Rothenstein(bs, cl)Trúbky a krídlovky: Ádám Gráf, Zoltán Bacsa, Michal CálikTrombóny: Jan Jirucha, Jozef Vörös, Michal Motýľ (basový trombón)Rytmika: Ľuboš Šrámek (p), Matúš Jakabčic (g), Juraj Griglák (b), Peter Solárik (ds)

ČAJ O PIATEJ
2025-10-26 17:00 - 21:00 | Robotnícky dom, Robotnícka 3, Banská Bystrica, 97401, Slovenská republika
Mesto Banská Bystrica Vás srdečne pozýva na obľúbenú hudobno – tanečnú zábavu Čaj o piatej, ktorá sa uskutoční v nedeľu 26.10.2025 o 17.00 hod. v Robotníckom dome. O zábavu sa postará známa speváčka československých hitov a evergreenov Soňa – Hanzl Kopčanová spolu s kapelou.

Vstupenky si môžete zakúpiť v Turistickom informačnom centre na Námestí SNP 1 alebo v sieti spoločnosti ticketlive.

Vstupné 4,- eurá.

SLOVOMfest
2025-11-04 17:30 - 20:00 | Robotnícky dom, Robotnícka 3, Banská Bystrica, 97401, Slovenská republika
Mesto Banská Bystrica a Generácia Nula vás pozývajú na Jesenný SLOVOMfest, multižánrové hudobno-slovné podujatie s literatúrou, hudbou, výtvarným umením a rozhovormi o slove. Pripravený je pestrý program so zaujímavými umelcami. Vstup na podujatie je voľný.

SHERLOCK HOLMES A ZÁHADA RODU BASKERVILLE
2025-11-05 19:00 - 21:00 | Robotnícky dom, Robotnícka 3, Banská Bystrica, 97401, Slovenská republika
Mestské divadlo ACTORES Rožňava

na motívy diela Sira Arthura Conana Doyla„DESIVO ŠTEKAJÚCA KRIMINÁLNA KOMÉDIA“

Pes Baskervillský je Holmesov najznámejší a najzáhadnejší prípad. Autor románu Sir Arthur Conan Doyle postupne vykresľuje desivú atmosféru slatín a oboznamuje nás s legendou rodu Baskerville, ktorý je prenasledovaný pekelným psom. Naši vyšetrovatelia sa snažia odhaliť klamstvá a uniknúť tak zavádzajúcim sieťam stôp. Hra prevlekov a nasadzovania si masiek naznačuje, že i „desivo – štekajúce“ môže byť komické. A predsa! Kto je vrah?

dĺžka predstavenia: 90 minút bez prestávkyréžia: Tatiana Masníkováúčinkujú: Róbert Kobezda, Lucia Hrašková, Atila Bocsászki ml

LUKÁŠ ADAMEC - VŠADE DOMA TOUR
2025-11-07 08:00 - 17:00 | Robotnícky dom, Robotnícka 3, Banská Bystrica, 97401, Slovenská republika
Lukáš Adamec je popredný slovenský spevák a skladateľ, známy svojou jedinečnou schopnosťou spojiť prvky popu a rocku v originálnom energickom prevedení. Počas svojej kariéry získal množstvo fanušíkov na Slovensku a v Česku, čo dokazujú jeho úspechy v rádiových éteroch a na koncertoch.

Jeho hity majú na youtube viac než 22 miliónov zhladnutí a na svojich jarných koncertoch vám nimi určite pošle do žíl obrovskú dávku energie.

Horúca Láska, Tancuj Mi, Najviac – na tie všetky a mnohé ďalšie sa môžete tešiť.

MICHAL ČERVIENKA A HOSTIA
2025-11-13 18:30 - 22:00 | Robotnícky dom, Robotnícka 3, Banská Bystrica, 97401, Slovenská republika
Srdečne pozývame na v poradí už 15. benefičný koncert Michala Červienku, venovaný Základnej škole pri Detskej fakultnej nemocnici s poliklinikou v Banskej Bystrici.

Príďte si vychutnať „Akordeónovú vášeň“, na ktorej odznejú strhujúce diela od svetových skladateľov ako Piazzolla, Harvan a Galliano. Okrem Michala Červienku a jeho akordeónu sa môžete tešiť aj na komorný orchester, ktorý bude dirigovať Adrián Harvan.

Koncert sa koná vo štvrtok 13. novembra 2025 o 18:30 hod. v Robotníckom dome. Podujatie prebieha pod záštitou paraolympionika Jána Riapoša.

„Myslím si, že v dnešnej dobe je veľmi potrebné pomáhať ľuďom, konať dobro a šíriť pozitívne myšlienky. Je to neopísateľný pocit, vedieť, že ste pomohli niekomu, kto to potrebuje. Ďakujem všetkým, ktorí sa prídu pozrieť na môj 15. Benefičný Koncert. Urobíme spoločne všetko preto, aby to bol pre divákov nezabudnuteľný zážitok.“ Michal Červienka.

Vstupenky sú k dispozícii v Turistickom informačnom centre na Námestí SNP 1 v Banskej Bystrici.

JESENNÁ DIVENICA MALALATA & BUCHAJTRAMKA
2025-11-14 19:00 - 22:00 | Robotnícky dom, Robotnícka 3, Banská Bystrica, 97401, Slovenská republika
Program:19:00-19:30 Warm-up19:30-21:00 koncert kapely Buchajtramka21:00-22:30 MALALATA23:00 After party U Francúza – Dj Female selector

PRAVDA
2025-11-15 19:00 - 21:00 | Robotnícky dom, Robotnícka 3, Banská Bystrica, 97401, Slovenská republika
Michel je úspešný, šarmantný a sexi. A samozrejme, vždy o krok pred ostatnými.

To, že už pol roka podvádza svoju manželku so ženou svojho najlepšieho priateľa, považuje za úplne normálnu a prirodzenú vec.

Remeslo poloprávd, milosrdných lží a “zahmlievania” na všetky strany, ovláda priam majstrovsky. Je to totiž jeho povinnosť. Nemôže predsa pravdou ubližovať ľuďom, na ktorých mu záleží.

„Keby si ľudia jedného dňa prestali klamať, nezostal by na svete ani jediný pár pokope. Totálna globálna katastrofa. Znamenalo by to vlastne zánik našej civilizácie.“

To sú slová Michela, hlavného predstaviteľa brilantnej komédie Floriana Zellera, v podaní Divadla 13.Opona.

Či už s jeho slovami súhlasíte, alebo nie, musíte uznať, že niečo na tom bude…

Obzvlášť potom, keď v takejto “životnej filozofii” nezostáva náš hrdina osamotený. Nič totiž nie je tak, ako sa na prvý pohľad zdá.

Dva manželské páry, nevera a všade samá “pravda“.

Lož je hriechom len vtedy, keď plodí zlo. Keď koná dobro, je veľkou cnosťou. Buďte teda cnostnejší než kedykoľvek predtým. Klamte ako diabli. Nie hanblivo, nie len výnimočne, ale naopak statočne a vždy! Klamte priatelia, ja vám to príležitostne vrátim. Voltaire

Predstavenie trvá 75min (bez prestávky)

Obsadenie:

MICHEL – Marek Majeský

PAUL – Peter Sklár / Viktor Vincze st.

LAURENCE – Soňa Norisová / Kristína Turjanová

ALICE – Helena Krajčiová / Martina Bučková

*Produkcia si vyhradzuje právo na zmenu obsadenia

Zľavy: Bez nároku na zľavy15+ (do 15r. v spirevode zákonného zástupcu)Každý účastník podujatia musí mať zakúpenú platnú vstupenku bez ohľadu na vek

GEIŠBERGOVCI KONCERT NA ŽIVO(T)
2025-11-16 19:00 - 21:00 | Robotnícky dom, Robotnícka 3, Banská Bystrica, 97401, Slovenská republika
Účinkujúci:

Marek a Martin Geišbergovci

Lucia Korená

Ondrej Kovaľ

Valér Miko

Marek Žilinec

ČAJ O PIATEJ
2025-11-23 17:00 - 20:00 | Robotnícky dom, Robotnícka 3, Banská Bystrica, 97401, Slovenská republika
Mesto Banská Bystrica Vás pozýva na obľúbenú hudobno-tanečnú zábavu Čaj o piatej, ktorá je tentokrát venovaná všetkým Katarínam a uskutoční sa v nedeľu 23. novembra v Robotníckom dome. O zábavu sa postará František Škoda so skupinou Excellence.

Kataríny majú vstup zdarma.

LAMPIÓNOVÝ SPRIEVOD
2025-11-23 17:30 - 20:00 | Námestie SNP, Námestie SNP, Banská Bystrica, 97401, Slovenská republika
Pozývame malých aj veľkých 23. novembra o 17:30 hod. na tradičný Lampiónový sprievod centrom mesta. Sprievod sa začne na parkovisku pri Múzeu SNP, odkiaľ sa spoločne vydáme rozžiariť večerné ulice Banskej Bystrice. Konečná zastávka bude na Námestí SNP, kde na všetkých bude čakať teplý čaj.

Obľúbený lampiónový sprievod centrom mesta v minulosti organizovala skupina nadšencov z prostredia Banskobystrického maratónu. Pred rokom sa stal lampiónový sprievod pevnou súčasťou kalendára mestských podujatí. V závere novembra môžeme spoločne osláviť už jeho 10. ročník.

Nezabudnite si so sebou priniesť lampióny, úsmev na tvári a teplé oblečenie.

Tešíme sa na vás!

SPOMIENKA NA PAVLA JANÍČKA
2025-11-27 17:00 - 20:00 | Robotnícky dom, Robotnícka 3, Banská Bystrica, 97401, Slovenská republika
Už čoskoro, 27. novembra o 17:00, budeme mať príležitosť zaspomínať si na významnú osobnosť slovenskej hudobnej scény. Uskutoční sa spomienkový koncert venovaný pamiatke hudobného skladateľa, dirigenta a dramaturga Pavla Janíčka (1938 – 2024).

Tento rodák z Banskej Bystrice zasvätil svoj život hudbe. Bol neoddeliteľnou súčasťou Slovenského rozhlasu v Banskej Bystrici, založil a dlhé roky viedol Orchester Pavla Janíčka.

BANSKOBYSTRICKÉ VIANOCE
2025-11-28 08:00 - 2026-01-01 22:00
Kultúrny program Banskobystrických Vianoc odštartujeme 28. novembra o 17:00 hod. vystúpením Martina Vetráka a Vojenskej hudby Banská Bystrica. Najmenší budú môcť navštíviť vianočné tvorivé dielne v priestoroch radnice od 17:00 hod. do 19:00 hod. a vyskúšať si obľúbené vedecké hračky.

Následne sa môžeme tešiť na žilinskú rockovú kapelu AYA, folk-rockovú kapelu P. O. H či skupinu Gladiátor. Na návštevníkov čakajú svetové vianočné melódie v podaní banskobystrickej jazzovo-swingovej kapely Patrície Šuráňovej – Karvašovej a BB Band, vystúpenia folklórnych súborov a skupín, vianočný koncert slovenskej populárnej speváčky Veroniky Rabada s kapelou a mnoho iných. Adventné obdobie ukončíme živým betlehemom na nádvorí Barbakánu v podaní spoločnosti veselých šermiarov Cassanova.

Banská Bystrica si v tomto roku pripomína 770. výročie udelenia mestských výsad. V duchu tohto významného jubilea sme mohli prežiť Dni mestskej kultúry či Radvanský jarmok. Z iniciatívy kresťanov nášho mesta bude predvianočný čas patriť aj ekumenickým modlitbám v Kostole nanebovzatia Panny Márie 4.decembra 2025 o 17:30 hod. O hudobný sprievod sa postará banskobystrický zbor Ars Vocalis a Banskobystrický detský spevácky zbor zo ZUŠ J. Cikkera.

Zvonička prianí je povinnou zastávkou každého, kto sa vyberie na prechádzku vianočnými trhmi. Tento rok bude umiestnená v lokalite pri Barbakáne. Aj drevený betlehem na nádvorí Barbakánu sa za posledné roky stal vyhľadávaným miestom a symbolom Banskobystrických Vianoc. O výrobu drevenej maštale sa každoročne stará Jaroslav Pásler a o jednotlivé plastiky v betleheme majster rezbár Peter Zoričák. K svätej rodine s anjelom a trom kráľom tento rok pribudnú plastiky z lipového dreva vyobrazujúce dievča a chlapca, ktorí nesú dary Ježiškovi. Inštalácia a symbolické otvorenie betlehemu sa uskutoční v nedeľu 14. decembra. Pozývame všetkých na Betlehemskú hru v podaní Združenia autentického folklóru Pohronci.

Na Silvestra (31. decembra) sa budeme môcť na Námestí SNP rozlúčiť so starým rokom v sprievode kapely Hudba z Marsu a DJského dua Malalata. O program počas vítania Nového roka a osláv Dňa vzniku Slovenskej republiky sa postará Lukáš Adamec s kapelou. Vyvrcholením bude pyromuzikálna šou, ktorá každoročne láka do centra Banskej Bystrice stovky rodín s deťmi. V utorok 6. januára 2026 privítajú ulice mesta nadšencov behu v rámci tradičného Trojkráľového večerného behu.

ROBOTNÍCKY DOM Pevný bod politicko-kultúrneho života v Banskej Bystrici
2025-11-29 18:30 - 21:00 | Robotnícky dom, Robotnícka 3, Banská Bystrica, 97401, Slovenská republika
18:30 hod. / komentovaná prehliadka výstavy Robotnícky? Áno, kultúrny! s autorom textu Filipom Glockom a autorom grafiky Patrikom Ševčíkom

19:00 hod. / krst publikácie ROBOTNÍCKY DOM

Pevný bod politicko-kultúrneho života v Banskej Bystrici

moderuje: Monika Pastuchová

19:30 hod. / VEDOMOSTNÝ KVÍZ

Máte radi výzvy a chcete si preveriť svoje vedomosti?Príďte sa zabaviť na kvíz do Robotníckeho domu a získajte zaujímavé ceny.

Svoje tímy prihlasujte do 25.11.2025 na mail zuzana.kohutova@banskabystrica.sk

Registračný poplatok na jeden tím je 5 €, maximálny počet členov v tíme je 5 osôb.

POČET TÍMOV JE OBMEDZENÝ.

Hudobný hosť: Andy Lou.

Ďalšie z podujatí, ktoré je organizované pri príležitosti 100. výročia Robotníckeho domu.

DAN BÁRTA & IIlUSTRATOSPHERE / Stříbrná svatba tourVzácny hosť: LASH & GREY
2025-11-30 19:00 - 22:00 | Robotnícky dom, Robotnícka 3, Banská Bystrica, 97401, Slovenská republika
Jedinečný koncert Dana Bártu & Illustratosphere, jedenásťnásobného držiteľa Ceny Anděl v kategóriách Spevák roka a Spevák štvrťstoročia, pri príležitosti 25. výročia vydania debutového eponymného albumu!

V rámci turné s názvom Strieborná svadba bude štandardná zostava skupiny Illustratosphere špeciálne rozšírená o duo Lash & Grey so speváčkou Kristínou Mihaľovou, vychádzajúcou hviezdou na domácej a slovenskej hudobnej scéne.Dan Bárta sa zapísal v deväťdesiatych rokoch do širokého povedomia s kapelou Alice a účinkovaním v muzikáli Jesus Christ Superstar. Stal sa tiež neodmysliteľnou súčasťou kultových J.A.R. Jeho široký hudobný rozhľad našiel uplatnenie od roztancovaných Sexy Dancers cez populárne piesne z filmov (napr. Snowboarďáci, Rafťáci, Horem pádom) až po jazz spojený napr. s triom Roberta Balzara. Svoju výraznú stopu zanechal v rade ďalších domácich hudobných projektov a vystupoval aj s veličinami svetovej hudobnej scény (napr. s fenomenálnym spevákom Bobbym McFerrinom alebo so Stingovým dvorným gitaristom Dominicom Millerom).

V roku 2000 Dan Bárta prekvapil fanúšikov s vlastnou skupinou Illustratosphere, s ktorou vydal doposiaľ päť štúdiových albumov a jedno živé dvojalbum. Lash & Grey počas posledných dvoch rokov vystúpili na prestížnych pódiách, vrátane Carnegie Hall v New Yorku, festivalov v Mexico City, Guadalajare, Paríži, absolvovali tri koncertné turné v Taliansku a vystúpili aj vo Švédsku, Belgicku, Holandsku, Nemecku či vo vysielaní francúzskej ARTE TV. Duo odohralo koncerty v 14 krajinách. V roku 2022 sa Kristína ako jediná Európanka dostala medzi TOP 5 speváčok z celého sveta v prestížnej súťaži Sarah Vaughan Jazz Vocal Competition v New Jersey. Dvojica má na svojom konte tiež množstvo ocenení, vrátane Ceny Anděl za najlepšie slovenské album „Blossom Of Your World“, slovenskej Radio_Head Award za najlepší debutový album „Sleepin’ With The Lights On“ a tiež za singel roka 2021 „After War“. Americký magazín Jazziz opisuje ich hudbu ako mimoriadny zážitok. Návštevníkov koncertu teda čaká jedinečná fúzia absolútnych špičiek českej a slovenskej scény s prierezom toho najlepšieho z tvorby Dana Bártu & Illustratosphere!

MINIATÚRY Z KLASICKÉHO TANCA
2025-12-03 11:00 - 19:00 | Robotnícky dom, Robotnícka 3, Banská Bystrica, 97401, Slovenská republika

MIKULÁŠ NA NÁMESTÍ
2025-12-06 17:00 - 18:30 | Námestie SNP, Námestie SNP, Banská Bystrica, 97401, Slovenská republika
Rozsvietenie vianočného stromčeka

Samospráva sa každoročne snaží vytvoriť jedinečnú atmosféru aj na Mikuláša a potešiť najmenších rozsvietením vianočného stromčeka. „V sobotu 6. decembra príde na Námestie anjel na chodúľoch, ktorý bude malým aj veľkým rozdávať rolničky. Práve rolničkami všetci privoláme Mikuláša a rozsvietime vianočný stromček. O program sa postarajú žiaci z tanečného odboru ZUŠ J. Cikkera. Návštevníci budú môcť nasadnúť na vianočný vláčik Neusohl Express, ktorý bude jazdiť od pobočky Slovenskej pošty na Hornej ulici. Mikulášsky program bude pokračovať Mikulášovicou na Starej Tržnici,“ dopĺňa Zuzana Kohútová z Kultúrneho centra Robotnícky dom.

ČAROVNÁ FLAUTA
2025-12-09 16:00 - 2025-12-11 18:00 | Robotnícky dom, Robotnícka 3, Banská Bystrica, 97401, Slovenská republika
Posledné divadelné dielo hudobného génia W. A. Mozarta sa stalo jednou z najfrekventovanejších opier na svete. Čarovná flauta je pritom dielo „dobového strihu” − vychádza z tradície singspielu, spevohry kombinujúcej spievané a hovorené pasáže. Popri postavách z ľudského sveta tu vystupujú rozprávkové bytosti a nadprirodzené sily. V príbehu sú zakódované rôzne životné postoje, filozofie, dielo nastoľuje otázky hraníc slobody a neslobody, pravdy a morálky.

BILLY BARMAN A DIEVČATÁ ZO SĽUKU
2025-12-13 20:00 - 22:00 | Robotnícky dom, Robotnícka 3, Banská Bystrica, 97401, Slovenská republika
♥️ Skupina Billy Barman sa po úspešnej spolupráci s dievčatami zo SĽUK-u opäť vracia s unikátnym koncertným programom. ♥️

Tentokrát ho fanúšikom prinesie v predvianočnom období v rámci série koncertov BILLY BARMAN a dievčatá zo SĽUK-u | VIANOČNÉ KONCERTY 💫🎄Čo prinesú Vianočné koncerty?

Na programe budú tradičné piesne v jedinečných aranžmánoch doplnené o skladby z posledného albumu Galéria duševného zdravia spolu s dievčatami zo SĽUK-u, a navyše aj premiérová skladba v spolupráci s riaditeľom SĽUK-u Jurajom Hamarom. Detaily o jej pôvode a koncertnej podobe kapela odhalí už čoskoro.

Spoločné koncerty s dievčatami zo SĽUK-u už kapela raz predstavila a zožala veľký úspech na celom Slovensku. Výsledkom tejto spolupráce je aj živá nahrávka POTICHU, dostupná na CD.💽 Album POTICHU bude možné kúpiť priamo na koncertoch.

„My dievčatá máme veľmi radi a koncertovanie s nimi je pre nás vždy radosť. Tentokrát nás čaká nadupaný týždeň, počas ktorého odohráme päť koncertov v štyroch slovenských mestách a jednom českom. Tešíme sa, že tento program konečne prinesieme aj mimo Bratislavy, kde sme ho hrali posledné tri roky,“ hovoria Billy Barman.

VIANOČNÝ KONCERT KONZERVATÓRIA J.L.BELLU
2025-12-15 18:00 - 19:30 | Robotnícky dom, Robotnícka 3, Banská Bystrica, 97401, Slovenská republika
Pozývame Vás na Vianočný koncert Konzervatória J.L.Bellu, ktorý sa uskutoční v pondelok 15.decembra o 18.00 hod. v Robotníckom dome.

Účinkujú: sólisti, komorné zoskupenia a orchester Konzervatória J.L.Bellu.

Vstupenky s nulovou hodnotou si môžete prevziať v Turistickom informačnom centre na Námestí SNP 1.

ARS POETICA NEOSOLIENSIS
2025-12-18 17:00 - 19:00 | Radnica, Námestie SNP 1, Banská Bystrica, 974 01, Slovenská republika

PREDVIANOČNÉ ZASTAVENIE
2025-12-18 18:00 - 21:00 | Robotnícky dom, Robotnícka 3, Banská Bystrica, 97401, Slovenská republika
Pozývame vás na tradičné podujatie „Predvianočné zastavenie“ – večer slova, hudby a obrazu!

Srdečne vás pozývame na výnimočný večer hudby a rozhovorov, ktorý sa uskutoční 18. decembra o 18:00 hod. v Robotníckom dome, Robotnícka 791/5, Banská Bystrica.

O nových fenoménoch vo vzťahoch budú diskutovať etikoterapeuti Beáta Hlohovská a Vladimí Tĺčik, večer spríjemnia piesne Kristíny Dubajovej a Eniesy.

Súčasťou podujatia bude aj predajná výstava obrazov akademického maliara Stana Trepača – diela s môžete pozrieť aj na stránke www.estea.sk.

Lístky zakúpite pohodlne na predpredaj.skalebo v predajných miestach siete Predpredaj.sk

Tešíme sa na vás a na spoločné predvianočné naladenie!

SILVESTER 2025
2025-12-31 23:00 - 2026-01-01 01:30 | Námestie SNP, Námestie SNP, Banská Bystrica, 97401, Slovenská republika
Silvestrovský program začne na Námestí SNP o 23:00 h koncertom slovenskej hudobnej skupiny Hudba z Marsu.Pomocou veľkoplošnej obrazovky odpočítame posledné sekundy starého roka a po polnoci bude s hudobnou produkciou pokračovať Slovenské DJské duo Malalata, ktoré bude zabávať banskobystričanky a banskobystričanou energickou a pozitívnou hudbou z Balkánu.

Program potrvá od 23:00 do zhruba 1:30 hod.

Na bezpečnosť a nerušený chod silvestrovskej noci budú dohliadať posilnené hliadky mestskej polície spolu s dobrovoľnými hasičmi a zdravotníkmi.

NOVOROČNÁ PYROMUZIKÁLNA SHOW
2026-01-01 16:00 - 17:30 | Námestie SNP, Námestie SNP, Banská Bystrica, 97401, Slovenská republika
Začnite nový rok zážitkom, ktorý rozprúdi krv v žilách a pohladí zmysly! Mesto Banská Bystrica vás srdečne pozýva na tradičné novoročné oslavy, kde spoločne oslávime nielen príchod roka 2026, ale aj Deň vzniku Slovenskej republiky.

Po bujarých silvestrovských oslavách prichádza čas na kultúrny zážitok pre celé rodiny. Príďte si vychutnať jedinečnú atmosféru na Námestie SNP, kde sa história spája s modernou vizuálnou show.

🎸 Hudobný štart s Lukášom Adamcom

Program odštartujeme o 16.00 h poriadnou dávkou energie. Na pódium sa postaví charizmatický Lukáš Adamec s kapelou. Tešiť sa môžete na jeho nezameniteľný hlas, známe hity a skvelú náladu, ktorá vás zaručene zahreje aj v zimnom počasí. Je to ideálny spôsob, ako sa naladiť na vyvrcholenie večera. Presne o 17.00 h ovládne námestie hra svetla, ohňa a hudby.
